

VLADA REPUBLIKE HRVATSKE

Zagreb, 6. veljače 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo pravosuđa |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Ugovora o zajmu između Republike Hrvatske i Međunarodne banke za obnovu i razvoj za Projekt učinkovitog pravosuđa za bolje poslovno okruženje |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Na temelju članka 7. Zakona o sklapanju i izvršavanju međunarodnih ugovora (Narodne novine, broj 28/96), Vlada Republike Hrvatske je na sjednici održanoj \_\_\_\_\_\_\_\_\_\_ 2020. godine donijela

**O D L U K U**

**o pokretanju postupka za sklapanje Ugovora o zajmu između Republike Hrvatske i Međunarodne banke za obnovu i razvoj za Projekt učinkovitog pravosuđa za bolje poslovno okruženje**

I.

Na temelju članka 139. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) pokreće se postupak za sklapanje Ugovora o zajmu između Republike Hrvatske i Međunarodne banke za obnovu i razvoj za Projekt učinkovitog pravosuđa za bolje poslovno okruženje (u daljnjem tekstu: Ugovor o zajmu).

II.

Republika Hrvatska primljena je u punopravno članstvo Međunarodne banke za obnovu i razvoj (u daljnjem tekstu: IBRD) 25. veljače 1993. godine. Republika Hrvatska je od tada do danas sklopila s IBRD-om 62 ugovora za 42 dugoročna javna zajma i 20 zajmova uz državno jamstvo, u ukupnom iznosu oko 2,93 milijarde eura.

Prema iznosu odobrenih zajmova i pruženoj tehničkoj pomoći u obliku darovnica, u ukupnom iznosu preko 63,91 milijun eura, IBRD predstavlja značajan izvor strane financijske potpore koja pridonosi ukupnom razvoju Republike Hrvatske.

III.

Sklapanje Ugovora o zajmu predlaže se radi podrške Republici Hrvatskoj na daljnjem osnaživanju gospodarske klime i unaprjeđenju poslovnog okruženja s fokusom na potporu pravosudnom sektoru sa stajališta učinkovitosti, transparentnosti i troška.

Projekt se ostvaruje u zajedničkoj suradnji Ministarstva pravosuđa, Ministarstva gospodarstva, poduzetništva i obrta te Ministarstva graditeljstva i prostornoga uređenja, a sastoji se od dvije komponente: 1) smanjenje administrativnog opterećenja u poslovanju poduzeća i 2) osnaživanje gospodarske klime unaprjeđenjem učinkovitosti pravosuđa.

Ukupna vrijednost predloženog Zajma je 100 milijuna eura. Prva komponenta predloženog Zajma usmjerena je na postizanje rezultata i provedbu mjera s ciljem smanjenja administrativnog opterećenja u poslovanju poduzeća, a financijska omotnica predviđena za istu iznosi 25 milijuna eura koja će po ostvarenju zadanih ciljeva biti izravno uplaćena u Državni proračun Republike Hrvatske. Aktivnosti koje će se provoditi u sklopu ove komponente bit će usmjerene na sljedeća područja: (a) uklanjanje regulatornih prepreka za ulazak na tržište i poslovanje na tržištu i (b) pojednostavljenje izdavanja dozvola za gradnju i unapređenje dostupnosti građevinskih usluga pomoću proširene upotrebe e-Dozvole i pojednostavljenje zahtjeva za pružanje stručnih usluga u sektoru graditeljstva. Inicijative koje će se podržati u svakom od ovih područja usklađene su s prioritetima Vlade Republike Hrvatske.

Druga komponenta Zajma u nadležnosti je Ministarstva pravosuđa te iznosi 73,1 milijun eura od čega se 48,1 milijuna eura odnosi na izravno ulaganje u pravosudnu infrastrukturu. Preostala financijska alokacija u iznosu od 25 milijuna eura bit će izravno uplaćena u Državni proračun Republike Hrvatske po ostvarenju zadanih ciljeva, a to su: (a) širenje uporabe elektroničkih usluga u pravosuđu, (b) ubrzanje rješavanja predmeta na trgovačkim sudovima, (c) smanjenje broja neriješenih predmeta starijih od 10 godina. Ostatak vrijednosti do ukupne vrijednosti Zajma predstavljaju troškovi upravljanja projektom.

IV.

Prihvaća se Nacrt Ugovora o zajmu kao osnova za vođenje pregovora.

Nacrt Ugovora o zajmu, iz stavka 1. ove točke sastavni je dio ove Odluke.

V.

Određuje se izaslanstvo Republike Hrvatske za vođenje pregovora u slijedećem sastavu:

1. Lana Letilović, pomoćnica ministra pravosuđa – voditeljica izaslanstva,
2. Nataša Mikuš Žigman, državna tajnica u Ministarstvu gospodarstva, poduzetništva i obrta - članica izaslanstva,
3. Danijel Meštrić, državni tajnik u Ministarstvu graditeljstva i prostornoga uređenja - član izaslanstva,
4. Silvija Belajec, načelnica Sektora za Europsku uniju i međunarodne financijske odnose u Ministarstvu financija - članica izaslanstva.

Za rad izaslanstva i vođenje pregovora nije potrebno osigurati dodatna sredstva u Državnom proračunu Republike Hrvatske.

Ovlašćuje se voditeljica izaslanstva da, u ime izaslanstva Republike Hrvatske, potpiše Zapisnik s pregovora i ostalu potrebnu dokumentaciju.

VI.

Ovlašćuje se potpredsjednik Vlade Republike Hrvatske i ministar financija da, u ime Republike Hrvatske, potpiše Ugovor o zajmu.

VII.

Sredstva za otplatu glavnice zajma i plaćanje kamata, koje u ratama dospijevaju dva puta godišnje do 2029. godine, kao i sredstva za plaćanje početne naknade i naknade na neiskorištena sredstva, osiguravaju se u Državnom proračunu Republike Hrvatske na pozicijama Ministarstva financija.

VIII.

Ugovor o zajmu ne zahtijeva donošenje novih ili izmjenu postojećih zakona, ali podliježe potvrđivanju sukladno članku 18. Zakona o sklapanju i izvršavanju međunarodnih ugovora.

Klasa:

Urbroj:

Zagreb,

PREDSJEDNIK

mr. sc. Andrej Plenković

**O B R A Z L O Ž E NJ E**

**Uz točku I.**

Navodi se ustavni temelj za pokretanje postupka za sklapanje Ugovora o zajmu između Republike Hrvatske i Međunarodne banke za obnovu i razvoj za Projekt učinkovitog pravosuđa za bolje poslovno okruženje.

**Uz točku II.**

Ocjenjuje se aktualno stanje vezano uz dosad ostvarenu suradnju Republike Hrvatske s Međunarodnom bankom za obnovu i razvoj.

**Uz točku III.**

Navodi se razlog zbog kojeg se predlaže sklapanje Ugovora o zajmu između Republike Hrvatske i Međunarodne banke za obnovu i razvoj za Projekt učinkovitog pravosuđa za bolje poslovno okruženje - pružanje podrške Republici Hrvatskoj na daljnjem unaprjeđenju poslovnog okruženja s fokusom na podršku pravosudnom sektoru.

**Uz točku IV.**

Navodi se da se prihvaća tekst nacrta Ugovora o zajmu između Republike Hrvatske i Međunarodne banke za obnovu i razvoj za Projekt učinkovitog pravosuđa za bolje poslovno okruženje, koji je sastavni dio ove Odluke, kao osnova za vođenje pregovora.

**Uz točku V.**

Određuje se sastav izaslanstva Republike Hrvatske za vođenje pregovora uz odredbu o troškovima.

**Uz točku VI.**

Ovlašćuje se potpisnik Ugovora o zajmu između Republike Hrvatske i Međunarodne banke za obnovu i razvoj za Projekt učinkovitog pravosuđa za bolje poslovno okruženje.

**Uz točku VII.**

Navodi se da će izvršenje Ugovora o zajmu zahtijevati osiguranje financijskih sredstava iz državnog proračuna.

**Uz točku VIII.**

Navodi se da Ugovor o zajmu između Republike Hrvatske i Međunarodne banke za obnovu i razvoj za Projekt učinkovitog pravosuđa za bolje poslovno okruženje ne zahtijeva donošenje novih ili izmjenu postojećih zakona, ali podliježe potvrđivanju prema članku 18. Zakona o sklapanju i izvršavanju međunarodnih ugovora.